CELEX: 32020D0433
Language: mt
Date: 2020-03-12 00:00:00
Title: Deċiżjoni ta’ Implimentazzjoni tal-Kummissjoni (UE) 2020/433 tat-12 ta’ Marzu 2020 dwar l-estensjoni tal-azzjoni li ħadet l-Aġenzija Żvediża għas-Sustanzi Kimiċi li tippermetti t-tqegħid fis-suq u l-użu tal-prodott bijoċidali Care Plus Mosquito Net f’konformità mar-Regolament (UE) Nru 528/2012 tal-Parlament Ewropew u tal-Kunsill (notifikata bid-dokument C(2020) 1342) (It-test bl-Iżvediż biss huwa awtentiku)

24.3.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 88/8
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2020/433
         tat-12 ta’ Marzu 2020
         dwar l-estensjoni tal-azzjoni li ħadet l-Aġenzija Żvediża għas-Sustanzi Kimiċi li tippermetti t-tqegħid fis-suq u l-użu tal-prodott bijoċidali Care Plus Mosquito Net f’konformità mar-Regolament (UE) Nru 528/2012 tal-Parlament Ewropew u tal-Kunsill
         
            
               (notifikata bid-dokument C(2020) 1342)
            
         
         (It-test bl-Iżvediż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (1), u b’mod partikolari t-tielet subparagrafu tal-Artikolu 55(1) tiegħu,
         Billi:
         
                     (1)
                  
                  
                     Fil-25 ta’ Settembru 2019, l-Aġenzija Żvediża għas-Sustanzi Kimiċi (“l-awtorità Żvediża kompetenti”) adottat deċiżjoni f’konformità mal-ewwel subparagrafu tal-Artikolu 55(1) tar-Regolament (UE) Nru 528/2012 biex sat-23 ta’ Marzu 2020 tippermetti t-tqegħid fis-suq u l-użu tal-prodott bijoċidali Care Plus Mosquito Net, xibka kontra n-nemus, imxappa bis-sustanza attiva permetrina, (“l-azzjoni”). L-awtorità Żvediża kompetenti għarrfet lill-Kummissjoni u lill-awtoritajiet kompetenti tal-Istati Membri l-oħra dwar l-azzjoni u l-ġustifikazzjoni għaliha, f’konformità mat-tieni subparagrafu tal-Artikolu 55(1) ta’ dak ir-Regolament.
                  
               
                     (2)
                  
                  
                     Skont it-tagħrif ipprovdut mill-awtorità Żvediża kompetenti, l-azzjoni nħtieġet sabiex titħares is-saħħa pubblika. L-użu tax-xibka kontra n-nemus, imxappa bil-permetrina, maħsub iħares il-bnedmin mill-insetti li jniggżu u li jigdmu, u b’hekk jipprevjeni t-trażmissjoni ta’ patoġeni minn insetti vetturi, li huma ta’ riskju għas-saħħa pubblika. Skont il-kundizzjonijiet speċifikati fl-azzjoni, il-prodott jista’ jkun disponibbli biss fi kliniki tat-tilqim u biss jekk ikollu miegħu struzzjonijiet għall-użu xieraq u għar-rimi sikur. Wara l-perjodu ta’ deroga, jekk jintalab mill-awtorità Żvediża kompetenti, id-destinatarju tal-azzjoni jenħtieġ li jipprovdi tagħrif dwar l-għadd ta’ xbieki distribwiti lill-kliniki tat-tilqim.
                  
               
                     (3)
                  
                  
                     Fis-26 ta’ Novembru 2019, il-Kummissjoni rċeviet talba motivata mingħand l-awtorità Żvediża kompetenti biex tiġi estiża l-azzjoni f’konformità mat-tielet subparagrafu tal-Artikolu 55(1) tar-Regolament (UE) Nru 528/2012. It-talba saret abbażi li kien għad hemm tħassib li s-saħħa pubblika tista’ tkun fil-periklu minħabba mard li jinġarr minn vettur wara t-23 ta’ Marzu 2020 u minħabba l-argument li l-prodott bijoċidali Care Plus Mosquito Net huwa kruċjali sabiex jitrażżan il-periklu li jinħoloq minn mard li jinġarr minn vettur.
                  
               
                     (4)
                  
                  
                     Skont l-informazzjoni pprovduta mill-awtorità Żvediża kompetenti, l-alternattivi għat-trażżin tal-insetti vetturi (eż. l-użu ta’ sustanzi ripellenti, u ta’ xbieki kontra n-nemus mhux imxappin) ma jippermettux trażżin suffiċjenti tal-insetti vetturi.
                  
               
                     (5)
                  
                  
                     Ir-ripellenti ma jistgħux jipprovdu protezzjoni, ta’ 24 siegħa, tal-ġisem kollu tal-bniedem, minħabba r-restrizzjoni ta’ kemm-il darba jistgħu jintużaw kuljum u l-fatt li dawn ma għandhomx jintużaw fuq ċerti partijiet tal-ġisem. Persuni b’ġilda sensittiva jew b’ġilda maqsuma jistgħu jinħolqulhom problemi ta’ irritazzjoni meta jużaw ir-ripellenti. Barra minn hekk, ir-ripellenti għandhom użu limitat għall-gruppi ta’ età speċifiċi, bħat-tfal iż-żgħar. Ix-xbieki kontra n-nemus li mhumiex ittrattati ma joffrux ħarsien sħiħ mill-insetti, peress li tali xbieki ma jwaqqfux lill-insetti li jinsabu fuq ix-xibka milli jattakkaw il-partijiet tal-ġisem li jistgħu jintlaħqu minn ġox-xibka. Ix-xbieki mhux ittrattati jistgħu wkoll iħeġġu lin-nies biex huma stess ixappu x-xbieki bi prodotti bijoċidali. Tali użu mhux ikkontrollat u mhux dokumentat jista’ joħloq riskju għas-saħħa tal-bniedem u għall-ambjent.
                  
               
                     (6)
                  
                  
                     Tressqet applikazzjoni għall-awtorizzazzjoni tal-Unjoni għall-prodott bijoċidali Care Plus Mosquito Net, li fiha l-awtorità Daniża issemmiet bħala l-awtorità kompetenti li tevalwa, u din għadha qed tiġi evalwata. Awtorizzazzjoni tal-Unjoni ta’ dan il-prodott bijoċidali tirrappreżenta soluzzjoni permanenti għall-ġejjieni, għall-Iżvezja wkoll, iżda xorta jenħtieġ ammont sinifikanti ta’ żmien biex tiġi evalwata l-applikazzjoni, qabel ma tkun tista’ tingħata l-awtorizzazzjoni.
                  
               
                     (7)
                  
                  
                     Għalhekk jixraq li l-awtorità Żvediża kompetenti titħalla testendi l-azzjoni għal perjodu ta’ mhux aktar minn 550 jum u taħt ċerti kundizzjonijiet.
                  
               
                     (8)
                  
                  
                     Il-miżuri previsti f’din id-Deċiżjoni huma f’konformità mal-opinjoni tal-Kumitat Permanenti dwar il-Prodotti Bijoċidali,
                  
               ADOTTAT DIN ID-DEĊIŻJONI:
         
            Artikolu 1
            L-Aġenzija Żvediża għas-Sustanzi Kimiċi tista’ testendi l-azzjoni biex tippermetti t-tqegħid fis-suq u l-użu tal-prodott bijoċidali Care Plus Moquito Net sal-25 ta’ Settembru 2021 biex tiġi evitata t-trażmissjoni ta’ patoġeni minn insetti vetturi għall-bnedmin, dment li l-Aġenzija tiżgura li l-prodott isir disponibbli u jintuża biss taħt is-superviżjoni tagħha.
         
         
            Artikolu 2
            Din id-Deċiżjoni hija indirizzata lir-Renju tal-Iżvezja.
         
         
            Magħmul fi Brussell, it-12 ta’ Marzu 2020.
            
               
                  Għall-Kummissjoni
               
               Stella KYRIAKIDES
               
                  Membru tal-Kummissjoni
               
            
         
         
            (1)  ĠU L 167, 27.6.2012, p. 1.